### NN 28/2015 (13.3.2015.), Odluka Agencije za elektroničke medije klasa: 612-12/07-02/0057, urbroj: 567-06-15-11 od 27. veljače 2015.

AGENCIJA ZA ELEKTRONIČKE MEDIJE

598

Vijeće za elektroničke medije u sastavu Damir Hajduk, zamjenik predsjednice Vijeća te Suzana Kunac, Vesna Roller i Robert Tomljenović, kao članovi Vijeća, u postupku nadzora nad radom nakladnika – MEDIA CENTAR d.o.o., Zadar, na temelju članka 76. stavka 1. točke 4., 6. i 9. Zakona o elektroničkim medijima (»Narodne novine« broj 153/09, 84/11, 94/13 i 136/13) na 10-15 sjednici održanoj 26. veljače 2015., donijelo je

ODLUKU

I. Privremeno, na rok od trideset (30) dana, oduzima se koncesija za obavljanje djelatnosti pružanja medijske usluge radija na području Grada Zadra (L-ZD), nakladniku radija – trgovačkom društvu MEDIA CENTAR d.o.o., Zadar, Velebitska ulica 6, OIB: 33942484266.

II. Nalaže se nakladniku MEDIA CENTAR d.o.o. iz Zadra da u roku od trideset (30) dana od dana objave ove odluke u »Narodnim novinama« uplati dugovanje s osnova neplaćene naknade za koncesiju, koje dugovanje na dan 26. veljače 2015. iznosi ukupno 55.951,03 kuna, da u istome roku uskladi emitiranje s programskom osnovom iz 2008. za koju ima suglasnost Vijeća za elektroničke medije te da uskladi poslovanje sukladno članku 10. Pravilniku o minimalnim uvjetima za obavljanje audio i audiovizualnih medijskih usluga i vođenju očevidnika.

III. Nalaže se nakladniku da po isteku roka iz točke II. ove odluke dostavi Vijeću za elektroničke medije dokaze o ispunjenju naloga – dokaz o uplati dugovanja s osnova neplaćene naknade za koncesiju, snimke programa i očevidnike objavljenog programa za 7 dana (5 radnih dana i 2 dana vikenda), očitovanje na koji je način usklađeno emitiranje programa s programskom osnovom za koju ima suglasnost Vijeća te izvod iz evidencije Hrvatskog zavoda za mirovinsko osiguranje o broju zaposlenih.

IV. Ako nakladnik u ostavljenom mu roku ne izvrši naprijed navedene obaveze, Vijeće za elektroničke medije donijet će odluku o trajnom oduzimanju koncesije.

V. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima (dalje: ZEM), Vijeće za elektroničke medije (dalje: Vijeće) na 168. sjednici održanoj 7. veljače 2008., a na temelju provedenog Javnog natječaja broj 03/07 za davanje koncesija za obavljanje djelatnosti pružanja medijske usluge radija i/ili televizije (»Narodne novine«, broj 121/07) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge radija na području Grada Zadra (L-ZD) trgovačkom društvu MEDIA CENTAR d.o.o. Zadar (dalje: nakladnik). Koncesija je dana na rok od 10 godina.

Po donošenju odluke nakladnik je obavio tehnički pregled te su sukladno odredbama ZEM-a, Agencija za elektroničke medije (dalje: Agencija), Hrvatska agencija za poštu i elektroničke komunikacije te nakladnik sklopili Ugovor o koncesiji za obavljanje djelatnosti radija na području Grada Zadra (L-ZD).

Agencija je u 2014. godini uputila nakladniku dvije (2) opomene zajedno s pregledom uplata i dugovanja iz Registra koncesija Ministarstva financija u kojem upozorava na dospjelu nepodmirenu naknadu za koncesiju. Opomene su od 16. srpnja 2014. te 6. kolovoza 2014.

Unatoč odaslanim opomenama u kojem je nakladnik bio upozoren na posljedice iz članka 76. stavka 1. točke 9. ZEM-a do dana donošenja ove odluke dugovanje nije ni djelomično podmireno.

Slijedom navedenog, uvidom u Registar koncesija Ministarstva financija RH na dan 26. veljače 2015. utvrđeno je ukupno dugovanje nakladnika u iznosu od 55.951,03 kuna. Navedeno dugovanje predstavlja iznose rata naknade za koncesiju i to rata s datumom dospijeća obveze 19. siječnja 2011. u iznosu od 14,53 kuna, datum dospijeća 1. siječnja 2012. u iznosu od 15.600,00 kuna, datum dospijeća 1. siječnja 2013. u iznosu od 15.600,00 kuna, datum dospijeća 31. srpnja 2013. u iznosu od 9.100,00 kuna te datum dospijeća 30. lipnja 2014. u iznosu od 1.000,00 kuna zajedno s pripadajućim zakonskim zateznim kamatama.

Vijeće je 3. travnja 2014. donijelo Odluku, klasa: 612-12/11-06/0023, urbroj: 567-06-14-19 kojom se nakladniku izriče opomena zato što je promijenio programsku osnovu za više od 10% njezinog sadržaja bez prethodno pribavljene suglasnosti Vijeća. Istom odlukom naloženo je nakladniku da u roku od trideset dana uskladi emitiranje programa s programskom osnovom za koju ima suglasnost Vijeća, da po isteku navedenog roka dostavi Vijeću dokaze o ispunjenju naloga – snimke programa i očevidnike objavljenog programa za 7 dana (5 radnih dana i 2 dana vikenda) te očitovanje na koji je način usklađeno emitiranje programa s programskom osnovom za koju ima suglasnost Vijeća te da dostavi Vijeću dokaze o udovoljavanju minimalnim kadrovskim uvjetima za obavljanje medijske djelatnosti radija na području grada Zadra (L-ZD) sukladno odredbama Pravilnika o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 66/10).

Nakladnik je gornju odluku zaprimio 11. travnja 2014.

Sukladno naprijed izrečenoj opomeni nakladnik je 23. svibnja 2014. dostavio snimke programa uz pripadajuće očevidnike.

Izvršenom analizom dostavljenih snimaka utvrđeno je kako nakladnik i dalje emitira program koji nije u skladu s programskom osnovom. Utvrđen je i nedostatan udio programa vlastite proizvodnje kao i nedostatan udio lokalnih informacija i obavijesti s područja koncesije.

Zbog uočenog daljnjeg kršenja odredbi ZEM-a, a na temelju gornje analize, nakladniku je 4. srpnja 2014. upućen zahtjev za očitovanje.

Nakladnik je očitovanje dostavio 18. srpnja 2014. u kojemu u bitnome navodi kako uvode nove emisije i zapošljavaju nove kadrove kako bi u cijelosti udovoljili odredbama Zakona.

Na temelju izvršene analize programa i očitovanja nakladnika Vijeće je 5. rujna 2014. donijelo odluku o izricanju upozorenja zbog promjene programske osnove za više od 10% sadržaja bez prethodno pribavljene suglasnosti Vijeća, zbog nedostatnog udjela vlastite proizvodnje, te nedostatnog udjela informacija i obavijesti s područja koncesije. Ujedno je nakladniku naloženo da u roku od 60 dana uskladi emitiranje programa s važećom programskom osnovom te da dostavi dokaze o broju zaposlenih.

Nakladnik, to jest trgovačko društvo Radio Trsat d.o.o., očitovanje po gore navedenom upozorenju dostavilo je 7. siječnja 2015. zajedno s snimkama programa i pripadajućim očevidnicima.

U očitovanju od 7. siječnja 2015. se navodi:

Prema zahtjevu Agencije za elektroničke medije, dostavljamo očevidnike i snimke programa za razdoblje od 19. do 26. prosinca 2014. godine, za tvrtke Mea Media d.o.o, Media Centar d.o.o., Otočni radio Kornati d.o.o. i Vanga d.o.o. Za razdoblje od 10. do 16. studenog dostavljamo samo očevidnike, jer su snimke iz studenog i ranijih razdoblja nažalost nedostupne. Naime, krajem studenog dogodio nam se potpuni pad domenskog servera na kojem se nalazio i file sharing servis. Te snimke se nalaze na diskovima, ali su nam trenutno nedostupne, sve dok Metronet ne podigne virtualni domenski server na koji prelazimo i prekopira podatke na cloud. Snimke možemo dostaviti naknadno, čim nam Metronet omogući pristup. Izvode iz evidencije HZMO-a također nismo dostavili, jer su sve navedene tvrtke bile u procesu rekonstruiranja nakon preuzimanja od dotadašnjeg vlasnika. Upravo zahvaljujući akcijama bivše uprave, dio navedenih tvrtki završile su u nezavidnim financijskim okolnostima, pa i u blokadi. Tvrtke u toj poziciji nisu u mogućnosti isplaćivati primanja, niti zapošljavati nove djelatnike, zbog čega smo bili prisiljeni nove djelatnike zaposliti na sestrinske tvrtke. Za nakladnika Mea Media d.o.o. tako već radi dvoje djelatnika, ali su prijavljeni na drugim tvrtkama. S prvim siječnja 2015. u tvrtki Media Centar počinje s radom nova djelatnica, a u sljedećim tjednima očekujemo i finaliziranje ugovora o radu za nove djelatnike za nakladnike Vanga d.o.o. i Otočni radio Kornati d.o.o., ali preko sestrinskih tvrtki. Iz istih razloga, dakle posljedica djelovanja bivše uprave, i tvrtka Media Centar d.o.o. – Soundset Centar ostala je krajem ljeta bez djelatnika. Nakon rješavanja financijskih nedaća i dugova prema vjerovnicima, konsolidacija radijske postaje nije bila moguća prije prosinca, zbog čega je Soundset Centar posljednjih mjeseci bio bez djelatnika koji bi mogli ostvariti ikakvu programsku shemu, osim osnovnog informativnog sadržaja. Kako smo i gore naveli, ta se situacija promijenila, te smo od prosinca počeli emitirati nacionalne vijesti i središnju informativnu emisiju, a od siječnja se očekuje i povratak lokalnog informativnog programa. Shodno svemu navedenom, za radio postaje Soundset Play (Mea Media d.o.o.), Soundset Giardini (Vanga d.o.o.), Soundset Centar (Media Centar d.o.o.) i Soundset Kornati (Otočni radio Kornati d.o.o.), u sljedećih 30 dana poslat ćemo Agenciji zahtjev za promjenom programske sheme, koje ćemo se onda i pridržavati. Na kraju, još vas jednom molim za termin sastanka s vijećnicima, kako bismo u izravnom razgovoru mogli objasniti situaciju na spomenutim radijskim postajama. Svakim danom dajemo 110 posto svojih mogućnosti kako bismo spasili četiri lokalne radio postaje, te ih unaprijedili i učinili neizostavnom akterom lokalne zajednice.

Na temelju snimaka dostavljenih u očitovanju nakladnika od 7. siječnja 2015. izvršena je analiza programskog sadržaja te je utvrđeno kako programska osnova odstupa za 61,16%. Pritom je glazba činila gotovo 98% ukupnog programa. U nastavku je tablica s utvrđenim odstupanjima:

|  |  |  |  |  |  |  |
| --- | --- | --- | --- | --- | --- | --- |
| ODSTUPANJA U PROGRAMSKOJ OSNOVI | | | | | | |
| SKUPINA SADRŽAJA | Važeća programska osnova | PO (minute) | ANALIZA (minute) | ANALIZA (udio) | Odstupanje (minute) | Odstupanje (udio) |
| Informativni program | 12,94% | 1304 | 111 | 1,13% | -1193 | -11,81% |
| Zabavni program | 7,04% | 709 | - | - | -709 | -7,04% |
| Glazbeni program | 67,23% | 6777 | 9575 | 97,80% | -2798 | -30,57% |
| Obrazovni program i program za djecu | 0,35% | 35 | – | – | -35 | -0,35% |
| Sportski program | 4,41% | 444 | 25 | 0,26% | -419 | -4,15% |
| Umjetnost i kultura | 3,05% | 307 | – | – | -307 | -3,05% |
| Vjerski program | – |  | – | – | – | – |
| Oglašavanje | 5% | 504 | 79 | 0,81% | -425 | -4,19% |
| VRIJEME I UDIO ODSTUPANJA U PROGRAMSKOJ OSNOVI | | | | | -5886 | 61,16% |

Nadalje, utvrđeno je da program ne sadrži emisije lokalnog karaktera, kao ni vlastite emisije. Iz analize je također vidljivo da očevidnici sadrže nepotpune i/ili netočne podatke.

Utvrđeno je kako nakladnik nije dostavio tražene podatke o zaposlenim osobama (izvod iz evidencije Hrvatskog zavoda za mirovinsko osiguranje o broju zaposlenih).

Dopisom od 11. veljače 2015., klasa: 612-12/11-06/0023, urbroj: 567-03/01-15-25 od nakladnika je zatraženo očitovanje o utvrđenim prekršajima.

Nakladnik je očitovanje dostavio 17. veljače 2015. te u njemu navodi:

Nastavno na zahtjev Agencije za elektroničke medije od 11. veljače, ispred nakladnika Media Centar d.o.o. pojašnjavamo sljedeće. Radio Soundset Centar u sljedećim će danima završiti kadrovsku konstrukciju (u tijeku je potpis ugovora i prijava na HZMO dodatnih dvojice djelatnika), kako bi program počeo funkcionirati u skladu s propisima. Posebno nam je zadovoljstvo potvrditi da je riječ o osobama koje su iskusni radijski djelatnici sa zadarskog područja, no kao žrtve recesije već su dulje vrijeme bez zaposlenja. Za djelatnicu koja je zaposlena ranije, prilažemo izvadak iz HZMO-a. Kako novozaposleni djelatnici počinju s radom ovog tjedna, još nismo bili u mogućnosti organizirati kolegij, te zatražiti mišljenje uredništva potrebno za izmjene programske osnove, no to će uslijediti do kraja tjedna, odnosno do 20. veljače. Dok izmjene programske osnove ne budu prihvaćene od strane AEM-a, Soundset Centar emitirat će program što je više moguće u skladu s postojećom programskom osnovom, s naglaskom na lokalni sadržaj. Nova programska shema prilagođena je lokalnom slušateljstvu i svim generacijama. Vlastita proizvodnja odnosi se u velikoj većini na isključivo lokalni sadržaj, budući da smo svjesni što jedan radio poput ovoga znači lokalnoj zajednici. Ovim putem zahvaljujemo na razumijevanju zbog dosadašnjih propusta, te uvjeravamo sve nadležne da će Soundset Centar u budućnosti biti reprezentativan primjer lokalnog medija.

U prilogu očitovanja nakladnik je dostavio potvrdu o prijavi Hrvatskog zavoda za mirovinsko osiguranje za jednog zaposlenika.

Sukladno odredbi članka 23. st. 5. ZEM-a za promjenu odnosno dopunu programske osnove koja se odnosi na više od 10% njezinog sadržaja na temelju kojeg je dana koncesija nakladnik mora pribaviti prethodnu suglasnost Vijeća.

Odredba čl. 38. st. 2. ZEM-a, propisuje obvezni minimalni dnevni udio vlastite proizvodnje od 30 posto, a odredba čl. 36. st. 6. istog Zakona emitiranje vijesti i obavijesti s područja koncesije mora činiti najmanje 10 posto tjednog vremena objavljivanja.

Odredbom čl. 15. Pravilnika o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 83/14 – dalje: Pravilnik) propisano je kako su pružatelji medijskih usluga dužni voditi dnevni očevidnik. Očevidnik mora sadržavati točno vrijeme početka objavljivanja svake emisije, njezino trajanje, naziv i vrstu, kao i objave unutar kataloga pružatelja medijskih usluga na zahtjev.

Odredbom čl. 22. st. 2. ZEM-a propisano je kako za obavljanje djelatnosti iz stavka 1. ovoga članka pored općih i programskih uvjeta propisanih ovim Zakonom, nakladnik televizije i/ili radija mora ispuniti posebne tehničke, prostorne, financijske i kadrovske uvjete, a stavkom 2. istog članka kako uvjete iz stavka 2. ovoga članka i način utvrđivanja uvjeta pravilnikom propisuje Vijeće za elektroničke medije, uz prethodno mišljenje Hrvatske agencije za poštu i elektroničke komunikacije o tehničkim i prostornim uvjetima.

Kako je na neosporan način utvrđeno da pružatelj medijske usluge radija, nakladnik MEDIA CENTAR d.o.o. iz Zadra nije postupio po izrečenoj odluci od 3. travnja 2014., a člankom 76. stavkom. 1. točkom 4. ZEM-a propisano je da Vijeće donosi odluku o privremenom ili trajnom oduzimanju koncesije pružatelju medijskih usluga ako utvrdi da nakladnik televizije i/ili radija više ne ispunjava uvjete za obavljanje djelatnosti iz članka 22. ZEM-a, točkom 6. istoga članka i istoga stavka ZEM-a propisano je da Vijeće donosi odluku o privremenom ili trajnom oduzimanju koncesije pružatelju medijskih usluga ako utvrdi da se pružatelj medijskih usluga ni nakon primitka opomene Vijeća ne pridržava najmanje 90% programske osnove, a točkom 9. istoga članka i istoga stavka ZEM-a propisano je da Vijeće donosi odluku o privremenom ili trajnom oduzimanju koncesije pružatelju medijskih usluga ako utvrdi da pružatelj medijskih usluga nije platio naknadu za koncesiju više od 2 puta uzastopno ili općenito neuredno plaća naknadu za koncesiju, to je Vijeće donijelo odluku o privremenom oduzimanju koncesije.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Splitu u roku od 30 dana od dana primitka odluke. Tužba se predaje ili šalje neposredno Upravnom sudu u Splitu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/07-02/0057

Urbroj: 567-06-15-11

Zagreb, 27. veljače 2015.

AGENCIJA ZA ELEKTRONIČKE MEDIJE

Vijeće za elektroničke medije

Zamjenik predsjednice Vijeća i zamjenik ravnateljice Agencije

Damir Hajduk, v. r.

28 13.03.2015 Odluka Agencije za elektroničke medije klasa: 612-12/07-02/0057, urbroj: 567-06-15-11 od 27. veljače 2015.